C 167/56
DA
Den Europæiske Unions Tidende
11.5.2023
Torsdag den 24. november 2022
5.
udtrykker sin dybe bekymring over hele spektret af trusler, menneskerettighedskrænkelser og overgreb, som kvinder og piger udsættes for i væbnede konflikter, og anerkender, at kvinder og piger er særligt udsatte, da man ofte går målrettet efter dem, og at de er i øget risiko for vold i konflikt- og postkonfliktsituationer, hvilket forhindrer dem i at deltage i fredsprocesser; opfordrer indtrængende det internationale samfund til at fremskynde sine bestræbelser på at udrydde svøben af seksuel og kønsbaseret vold i væbnede konflikter i den østlige del af DRC, beskytte ofrene, sætte en stopper for straffrihed for gerningsmændene og sikre adgang til domstolsprøvelse, erstatning og oprejsning for de overlevende; 6. opfordrer indtrængende det internationale samfund til at tage konkrete skridt til at standse den vedvarende vold, navnlig ved at tilskynde til fremme af dialog og ikkevoldelige løsninger og ved at støtte den regionale mæglingsproces, Luandaprocessen, som Angolas præsident, João Lourenço, har taget initiativ til; understreger, at alle deltagerstater i Det Østafrikanske Fællesskab (ØAF), Southern African Development Community (SADC) og den internationale konference om De Store Søers Område (ICGLR) skal overholde de principper, der er opnået enighed om på de østafrikanske statsoverhoveders hemmelige møde og gennem Luanda-mæglingsprocessen; understreger kraftigt, at der er behov for samarbejde på tværs af grænserne i De Store Søers Område i Afrika; 7. opfordrer til, at der oprettes en formel kontrolmekanisme som led i indsatsen for en bredere reform af sikkerhedssektoren til at undersøge, om kandidater bliver fjernet, og sikre, at sikkerhedsstyrkerne handler på en måde, der er i overensstemmelse med internationale menneskerettighedsstandarder og humanitære folkeretlige standarder; 8. opfordrer indtrængende Kommissionen og EU's medlemsstater til at sikre, at den kommende EU-strategi for De Store Søers Område i Afrika i tilstrækkelig grad afspejler de talrige og alvorlige menneskerettighedsmæssige og humanitære udfordringer på både nationalt og regionalt plan, navnlig i DRC; 9. opfordrer de lande, der grænser op til DRC, til at intensivere indsatsen for at bekæmpe smugling af konfliktmineraler gennem deres lande og den ulovlige handel med naturressourcer, der giver næring til konflikten; understreger vigtigheden af at gøre en yderligere indsats for at afskære finansieringen af væbnede grupper, der er involveret i den ulovlige handel med naturressourcer, herunder guld og produkter fremstillet af vilde dyr og planter; opfordrer Kommissionen til at vurdere virkningerne og effektiviteten af forordning (EU) 2017/821 i forbindelse med sin gennemgang af denne forordnings funktion og effektivitet; 10. pålægger sin formand at sende denne beslutning til Rådet, Kommissionen, næstformanden for Kommissionen / Uni­ onens højtstående repræsentant for udenrigsanliggender og sikkerhedspolitik, Tjenesten for EU's Optræden Udadtil, Den Afrikanske Union, ACS-EU-Ministerrådet, Den Blandede Parlamentariske Forsamling ACS-EU, FN's generalsekretær samt Den Demokratiske Republik Congos og de andre lande i Det Østafrikanske Fællesskabs regeringer og parlament.